
A vállalati értékrend és a munkavállaló-megtartás kapcsolata a magyar kkv-szektorban

Dolgozatunkban a vállalati értékrend és a munkavállaló-megtartó képesség kapcsolatát vizsgáljuk
a magyar KKV-szektor vonatkozásában. A vállalatok társadalmi felelősségvállalása és értékrendje
napjaink széles körben vizsgált kérdése, amelyet kutatásunkban Magyarországra
fókuszálva és újszerű módon a menedzsment percepciói alapján vizsgálunk. Feltevéseink szerint
egy etikusabbnak érzékelt vállalat esetében nagyobb dolgozói elkötelezettség, valamint
alacsonyabb fluktuáció és munkaerőhiány figyelhető meg. Hipotézisünk vizsgálatára a Budapesti
Corvinus Egyetem Versenyképesség Kutató Központja (BCE VKK) által végzett kérdőíves
adatfelvétel eredményeit használjuk. A vállalati értékrendet mint látens változót felderítő
faktoranalízissel igyekszünk létrehozni, majd munkaerő-megtartó képességre való hatását OLS,
valamint logit regresszióval tárjuk fel. Eredményeink azt mutatják, hogy a jól működő HR, a
beszállítókkal ápolt közeli kapcsolatok, illetve a környezettudatosság nem áll össze egy egységes
vállalati értékrendbe, ugyanakkor utóbbinak jelentős pozitív hatása van a munkaerőmegtartásra.
Szintén kiemelendő, hogy a bérezés kontrollváltozóként felülír minden értékrendi hatást, ami azt mutatja, hogy alapvetően még mindig a bérezés az egyik kulcskérdés a munkavállalók számára, az értékrendi megfontolások másodlagosak.



